Lüləburqaz

Lüləburqaz (, ) — Türkiyənin Mərmərə regionundakı Kırklareli vilayətinin ən böyük şəhəri və rayonu. Şəhər Rumelidə, tarixi Şərqi Frakiya regionunda, Bolqarıstanla sərhəddə yerləşir. Şəhərdə adətən XIX əsrdən Türkiyəyə köçmüş Albaniya, Bolqarıstan, Yunanıstan, Rumıniya və keçmiş Yuqoslaviyadan olan Balkan türkləri yaşayır.

Lüləburqaz iqtisadi cəhətdən əczaçılıq və elektron sənayesi, eləcə də kənd təsərrüfatı üçün mühüm istehsal mərkəzidir. Şəhər eyni zamanda, İstanbul-Qapıqüllə Regional Qatarı vasitəsilə İstanbul və Ədirnəyə, Balkan Ekspresi və Boğaziçi Ekspresi ilə Plovdiv, Sofiya, Belqrad, Buxarest və Budapeştə bağlanır. Bundan başqa, Lüləburqaz avtomobil və dəmir yolu nəqliyyatının mərkəzidir.

Şəhər əvvəllər Roma imperatoru Diokletian tərəfindən 294-cü ildə qurulan Roma vilayətinin paytaxtı olmuşdur.

 Tarixi 
Şəhərin qədim adı Berquladır. İmperator I Feodosi onu oğlu və varisi Arkadinin şərəfinə Arkadiopol olaraq dəyişdirmişdir. Arkadiopol şəhəri 443-cü ildə Şərqi Roma imperiyasına qarşı yürüşü zamanı Atilla tərəfindən ələ keçirilmişdir.

Slavyan Fomanın II Mikailə qarşı üsyanı zamanı şəhər 823-cü ildə Fomanın son sığınacağı olmuşdur. II Mixail şəhərə yürüş etmiş və beş aydan çox davam edən mühasirədən sonra taqətdən düşmüş, aclıqdan əziyyət çəkən qoşunlar imperatorun əfvu qarşılığında öz rəhbərlərini təslim etmişdir. Foma eşşəyə mindirilmiş və işgəncələrə məruz qalmışdır.

970-ci ildə baş tutan Arkadiopol döyüşündə Bizans qüvvələri  şərqdə Konstantinopolu ələ keçirməyi hədəfləyən işğalçı Kiyev-peçeneq-macar qüvvələrini məğlub etmişdir.

Lüləburqas döyüşü Birinci Balkan müharibəsi çərçivəsində, 28 oktyabr–2 noyabr 1912-ci il tarixlərində aparılmışdır. Şəhər müasir Türkiyə Respublikasının tərkibinə qoşulmazdan əvvəl 1920–1922-ci illər arasında Yunanıstan ordusu tərəfindən işğal edilmişdir.

 İqtisadiyyat 
Lüləburqazın iqtisadiyyatı əsasən sənaye sektoru və kənd təsərrüfatına əsaslanır. Şəhərin ətrafında müxtəlif fabriklər var.

"Sanofi-Aventis", "Deva Holding A. S." və "Zentiva" kimi əczaçılıq şirkətlərinin əsas istehsalçıları Lüləburqaz şəhərinin ərazisindədir.

Lüləburqazda geniş miqyasda becərilən məhsullar buğda, qarğıdalı və günəbaxandır ki, bunlar da şəhərin simvollarından biridir. Baş ofisi şəhərdə olan "Trakya Birlik" Türkiyənin əsas günəbaxan yağı istehsalçılarından biridir.

Türkiyənin aparıcı şüşə istehsalçısı "Şişecam" və onun Şərqi Frakiya bölməsi "Trakya Cam" Lüləburqazda bir fabrikə sahibdir.

 İstinadlar 

 Xarici keçidlər 
 Lüləburqaz şəhərinin rəsmi saytı

Kateqoriya:Kırklareli ili
Kateqoriya:Türkiyə şəhərləri
Kateqoriya:Lüləburqaz ilçəsi